Rattijuopoille kovempia rangaistuksia lakialoitteella ajanut Jorma Sonninen ei voi ymmärtää, miksei päihtyneiden kuskien aiheuttamaan liikenneturvallisuusriskiin puututa paremmin.

Keski-ikäinen runsaasti alkoholia nauttiva mies, joka on aiemminkin kaahaillut poliisia karkuun.

Näin paikalliset ovat kuvailleet Mäntyharjulla kuollutta epäiltyä rattijuoppoa. 47-vuotias mies pakeni poliisia torstaina niin tuhoisin seurauksin, että vei myös kahden täysin sivullisen hengen: Mies törmäsi vastaantulevaan autoon, jossa oli keskisuomalainen pariskunta. 1950-luvun lopulla syntynyt mies ja nainen kuolivat.

Paikallisten suru ja järkytys on musertava. Oli yleisesti tiedossa, että miehellä oli tapana hypätä auton rattiin humalassa.

Tutkinnanjohtaja, rikoskomisario Harri Kääpä vahvistaa, että poliisi sai miehen kiinni ratin takaa humalassa viimeksi alkuviikosta.

- Se oli vastaavanlainen tapaus. On ilmoitettu epäillystä rattijuoposta ja poliisi tavoitti hänet.

Poliisin mukaan miehellä ei ollut enää ajo-oikeutta. Hän oli menettänyt sen jo ennen alkuviikon tapausta.

Se ei kuitenkaan estänyt miestä hyppäämästä hänen käytössään olleen auton rattiin. Ei mennyt montaa päivää, kun miehestä tuli taas samanlainen ilmoitus. Tällä kertaa mies teki päätöksen paeta. Hän pakeni niin lujaa, ettei poliisi pysynyt perässä.

Vastaan tulleen henkilöauton kuljettajalla ei ollut mitään mahdollisuutta väistää epäiltyä rattijuoppoa, joka ajoi jopa yli 200 kilometrin tuntivauhtia. Turmapaikalla ei edes ole kunnon väistämismahdollisuutta, sillä maantie halkoo kallion juuri kolaripaikalla.

Surullinen lista

Suomalaiset kysyvätkin nyt: Miksi taas?

Mäntyharjun uhrit lisätään pitkälle listalle rattijuoppojen uhreja.

11-vuotias tyttö kuoli ja hänen 16-vuotias siskonsa loukkaantui Lapinlahdella keväällä 2012, kun 54-vuotias rattijuoppo törmäsi pyöräilemässä olleisiin siskoksiin. Nainen puhalsi 2,58 promillea. Suomalaisia järkytti Itä-Suomen hovioikeuden päätös lyhentää naisen tuomiota viidellä kuukaudella. Alentavana seikkana otettiin huomioon muun muassa " naisen lyhyehkö ajomatka " .

Marraskuussa 2014 rattijuoppo otti Imatralla kyytiinsä kolme lasta. 49-vuotias kuljettaja törmäsi pysäköityyn autoon. Etupenkillä istunut miehen 10-vuotias tytär kuoli. Mies puhalsi yli kaksi promillea. Käräjäoikeuden tuomio: Viisi kuukautta ehdollista.

Helmikuussa 2017 kaksi 17-vuotiasta kuoli Sastamalassa, kun alkoholin ja lääkkeiden vaikutuksen alaisena ajanut 34-vuotias mies ajoi tahallaan päin nuoria. Tästä tuomiona oli 12 vuotta vankeutta, sillä oikeuden mukaan kyse oli tapoista.

Nämä esimerkit eivät ole ainoita tapauksia. Jokainen uusi tapaus nostaa keskusteluun rattijuoppojen tuomiot ja sen, miten humalassa ajavat saisi pidettyä pois liikenteestä.

Samppa Holopainen, joka toimii Poliisihallituksen poliisiylitarkastajana vastuualueenaan liikenneturvallisuus, kommentoi asiaa Twitterissä.

- Tyyppitapaus, nuori mies henkilöautolla viikonloppuna, päihteenä alkoholi.

Holopainen kertoi Twitterissä myös lukuja: Viime vuonna liikennekuolemia, joissa syynä oli rattijuopumus, tapahtui 38. Rattijuopumuksen aiheuttamia loukkaantumistapauksia oli 551.

Pudotusta on tapahtunut kymmenessä vuodessa, sillä esimerkiksi kuolemaan johtaneet tapaukset ovat vähentyneet 60 prosenttia. Silti rattijuoppojen uhreja on Suomessa edelleen satoja vuosittain.

Uhrin isä yritti muuttaa lakia

Yksi omaisensa rattijuopolle menettänyt on lapinlahtelainen Jorma Sonninen. Hänen lapsensa jäivät rattijuopon auton alle Lapinlahdella keväällä 2012. Vain 11-vuotias Matleena kuoli.

Tuoreimmat uutiset Mäntyharjulta järkyttivät.

- Kyllä nämä tällaiset uutiset aina pysäyttävät ja tuovat sen oman tyttären tapauksen mieleen, Sonninen huokaa.

- Aina on sitten omaisten puolella ajatukset. Miten he jakselevat.

Sonninen tietää mistä puhuu, sillä yli kuusi vuotta sitten hän joutui elämään jokaisen vanhemman pahinta painajaista. Nyt painajaista eletään jossain toisissa kodeissa, jonne poliisi vei eilen suruviestit. Menetyksen syynä se, ettei alkoholia ottanut henkilö voinut syystä tai toisesta pysyä pois auton ratista.

- Joillain on jonkinlainen pakkomielle lähteä humalassa ajamaan autolla. Voi pohtia, miten tällaisiin pystyttäisiin puuttumaan.

Matleenan surmannut rattijuoppo tuomittiin käräjäoikeudessa kahdeksi vuodeksi ja seitsemäksi kuukaudeksi vankeuteen. Hovioikeus tosiaan laski tuomiota viidellä kuukaudella.

Sonninen yritti itse viedä asiaa eteenpäin. Hän teki kansalaisaloitteen, jossa hän ehdotti seuraavia muutoksia lakiin:

- Rattijuopon ajoneuvon välitöntä haltuun ottamista valtiolle riippumatta siitä, kenen ajoneuvo on.

- Mahdollisimman varhaista puuttumista ongelmaan. Ensimmäistä kiinnijäämistä pitäisi seurata ajokielto ja hoitoonohjaus.

- Rattijuoppojen aiheuttamat kuolemantapaukset pitää tulkita tapoiksi ja loukkaantumiset tapon yrityksiksi.

- Rattijuoppouden promillerajan laskemista.

- Rattijuopon ilmoittamatta jättäminen pitää tehdä rangaistavaksi.

Hylättiin eduskunnassa

Kansalaisaloitteen allekirjoitti lyhyessä ajassa yli 50 000 suomalaista.

Sonninen pääsi aloitteensa kanssa lakivaliokunnan kuultavaksi. Asiantuntijat olivat kuitenkin sitä mieltä, että rattijuoppojen rangaistuksia ei ole syytä koventaa, sillä tapausten määrä on laskussa.

Kansalaisaloite rattijuoppojen rangaistusten koventamisesta hylättiin eduskunnassa.

- Minä en toivo kenellekään vankilaelämää, mutta pelotteen pitäisi olla niin kova, että olisi edes jonkinlainen kynnys lähteä humalassa rattiin, Sonninen kommentoi Iltalehdelle toukokuussa 2017.

Sastamalan turmassa kuolleiden omaiset yrittivät viedä aloitetta uudelleen eteenpäin. Silti keskustelu on nyt vuonna 2018 edelleen samassa tilanteessa.

- Pistää miettimään, että tyydytäänkö sitten pakolliseen faktaan, että näitä tapahtuu joka tapauksessa. Vai voisiko tehdä enemmän asian eteen, että näitä vähemmän ja vähemmän sattuisi? Sonninen kysyy.